CELEX: 32020R1407
Language: el
Date: 2020-10-06 00:00:00
Title: Εκτελεστικός κανονισμός (ΕΕ) 2020/1407 της Επιτροπής της 6ης Οκτωβρίου 2020 για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας και για την τροποποίηση του εκτελεστικού κανονισμού (ΕΕ) 2019/1198

7.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 325/22
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1407 ΤΗΣ ΕΠΙΤΡΟΠΗΣ
         της 6ης Οκτωβρίου 2020
         για την αποδοχή αίτησης για μεταχείριση νέου παραγωγού-εξαγωγέα όσον αφορά τα οριστικά μέτρα αντιντάμπινγκ που επιβλήθηκαν στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας και για την τροποποίηση του εκτελεστικού κανονισμού (ΕΕ) 2019/1198
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (στο εξής: ο βασικός κανονισμός) (1),
         Έχοντας υπόψη τον εκτελεστικό κανονισμό (ΕΕ) 2019/1198 της Επιτροπής, της 12ης Ιουλίου 2019, για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (2), κατόπιν επανεξέτασης ενόψει της λήξης των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036, και ιδίως το άρθρο 2,
         Εκτιμώντας τα ακόλουθα,
         A.   ΤΑ ΙΣΧΥΟΝΤΑ ΜΕΤΡΑ
         
         
                     (1)
                  
                  
                     Στις 13 Μαΐου 2013 το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση επιτραπέζιων σκευών από κεραμευτική ύλη (στο εξής: το υπό εξέταση προϊόν) καταγωγής Λαϊκής Δημοκρατίας της Κίνας (στο εξής: ΛΔΚ) με τον εκτελεστικό κανονισμό (ΕΕ) αριθ. 412/2013 του Συμβουλίου (στο εξής: ο αρχικός κανονισμός) (3).
                  
               
                     (2)
                  
                  
                     Στις 12 Ιουλίου 2019, ύστερα από επανεξέταση ενόψει της λήξης ισχύος των μέτρων δυνάμει του άρθρου 11 παράγραφος 2 του βασικού κανονισμού, η Επιτροπή παρέτεινε τα μέτρα του αρχικού κανονισμού για άλλα πέντε έτη με τον εκτελεστικό κανονισμό (ΕΕ) 2019/1198.
                  
               
                     (3)
                  
                  
                     Στις 28 Νοεμβρίου 2019, ύστερα από έρευνα κατά της καταστρατήγησης δυνάμει του άρθρου 13 παράγραφος 3 και του άρθρου 14 παράγραφος 5 του βασικού κανονισμού, η Επιτροπή τροποποίησε τον εκτελεστικό κανονισμό (ΕΕ) 2019/1198 με τον εκτελεστικό κανονισμό (ΕΕ) 2019/2131 της Επιτροπής (4).
                  
               
                     (4)
                  
                  
                     Κατά την αρχική έρευνα, πραγματοποιήθηκε δειγματοληψία για να ερευνηθούν οι παραγωγοί-εξαγωγείς στη ΛΔΚ σύμφωνα με το άρθρο 17 του βασικού κανονισμού.
                  
               
                     (5)
                  
                  
                     Η Επιτροπή επέβαλε ατομικούς δασμολογικούς συντελεστές αντιντάμπινγκ που κυμαίνονταν από 13,1 % έως 23,4 % στις εισαγωγές του υπό εξέταση προϊόντος για τους παραγωγούς-εξαγωγείς του δείγματος από τη ΛΔΚ. Στους συνεργασθέντες παραγωγούς-εξαγωγείς που δεν συμπεριλήφθηκαν στο δείγμα, επιβλήθηκε δασμολογικός συντελεστής 17,9 %. Οι συνεργασθέντες παραγωγοί-εξαγωγείς που δεν συμπεριλήφθηκαν στο δείγμα παρατίθενται στο παράρτημα I του εκτελεστικού κανονισμού (ΕΕ) 2019/1198, όπως αντικαταστάθηκε από τον εκτελεστικό κανονισμό (ΕΕ) 2019/2131. Επιπλέον, σε επίπεδο χώρας, επιβλήθηκε δασμολογικός συντελεστής 36,1 % στο υπό εξέταση προϊόν προερχόμενο από εταιρείες της ΛΔΚ που δεν αναγγέλθηκαν ή δεν συνεργάστηκαν στην έρευνα.
                  
               
                     (6)
                  
                  
                     Σύμφωνα με το άρθρο 2 του εκτελεστικού κανονισμού (ΕΕ) 2019/1198, η Επιτροπή μπορεί να τροποποιήσει το παράρτημα I του εν λόγω κανονισμού με τη χορήγηση σε νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες οι οποίες δεν συμπεριλήφθηκαν στο δείγμα, δηλαδή του σταθμισμένου μέσου δασμολογικού συντελεστή ύψους 17,9 %, στην περίπτωση που οποιοσδήποτε νέος παραγωγός-εξαγωγέας στη ΛΔΚ προσκομίσει επαρκή αποδεικτικά στοιχεία στην Επιτροπή από τα οποία να προκύπτει ότι:
                     
                                 α)
                              
                              
                                 δεν πραγματοποίησε εξαγωγές του υπό εξέταση προϊόντος στην Ένωση κατά την περίοδο έρευνας στην οποία βασίστηκαν τα μέτρα, δηλαδή από την 1η Ιανουαρίου 2011 έως τις 31 Δεκεμβρίου 2011 (στο εξής: περίοδος αρχικής έρευνας)·
                              
                           
                                 β)
                              
                              
                                 δεν είναι συνδεδεμένος με κανέναν από τους εξαγωγείς ή παραγωγούς στη ΛΔΚ οι οποίοι υπόκεινται στα μέτρα αντιντάμπινγκ που επιβλήθηκαν με τον αρχικό κανονισμό·
                              
                           
                                 γ)
                              
                              
                                 έχει πράγματι εξαγάγει το υπό εξέταση προϊόν στην Ένωση μετά τη λήξη της περιόδου αρχικής έρευνας ή έχει συνάψει αμετάκλητη συμβατική υποχρέωση για την εξαγωγή σημαντικής ποσότητας στην Ένωση.
                              
                           
               B.   ΑΙΤΗΣΗ ΓΙΑ ΤΗ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
         
         
                     (7)
                  
                  
                     Η εταιρεία Liling Yuanmei Ceramic Co., Ltd. (στο εξής: Yuanmei/αιτών) υπέβαλε αίτηση στην Επιτροπή ώστε να της χορηγηθεί μεταχείριση νέου παραγωγού-εξαγωγέα (στο εξής: ΜΝΠΕ) και, ως εκ τούτου, να υπαχθεί στον δασμολογικό συντελεστή που ισχύει για τις συνεργασθείσες εταιρείες στη ΛΔΚ που δεν περιλαμβάνονται στο δείγμα, δηλαδή 17,9 %. Ο αιτών ισχυρίστηκε ότι πληρούσε και τις τρεις προϋποθέσεις που ορίζονται στο άρθρο 2 του εκτελεστικού κανονισμού (ΕΕ) 2019/1198.
                  
               
                     (8)
                  
                  
                     Προκειμένου να διαπιστωθεί κατά πόσον ο αιτών πληρούσε τις προϋποθέσεις για να του χορηγηθεί ΜΝΠΕ, όπως αυτές ορίζονται στο άρθρο 2 του εκτελεστικού κανονισμού (ΕΕ) 2019/1198 (στο εξής: οι προϋποθέσεις ΜΝΠΕ), η Επιτροπή απέστειλε αρχικά ερωτηματολόγιο στον αιτούντα, ζητώντας στοιχεία που να αποδεικνύουν ότι πληρούσε τις προϋποθέσεις ΜΝΠΕ.
                  
               
                     (9)
                  
                  
                     Μετά την ανάλυση της απάντησης στο ερωτηματολόγιο, η Επιτροπή ζήτησε περαιτέρω πληροφορίες και αποδεικτικά στοιχεία, τα οποία υποβλήθηκαν από τον αιτούντα.
                  
               
                     (10)
                  
                  
                     Η Επιτροπή επιδίωξε να εξακριβώσει όλες τις πληροφορίες που έκρινε απαραίτητες προκειμένου να διαπιστώσει κατά πόσον ο αιτών πληρούσε τις προϋποθέσεις ΜΝΠΕ. Για τον σκοπό αυτό, η Επιτροπή ανέλυσε τα αποδεικτικά στοιχεία που υπέβαλε ο αιτών στις απαντήσεις του στο ερωτηματολόγιο, συμβουλευόμενη διάφορες ηλεκτρονικές βάσεις δεδομένων, μεταξύ άλλων την Orbis (5) και την Qichacha (6), και διασταυρώνοντας στοιχεία της εταιρείας με στοιχεία που είχαν υποβληθεί σε προηγούμενες υποθέσεις. Παράλληλα, η Επιτροπή ενημέρωσε επίσης τον ενωσιακό κλάδο παραγωγής σχετικά με την αίτηση του αιτούντος και τον κάλεσε να υποβάλει τυχόν παρατηρήσεις εάν χρειαστεί. Δεν υποβλήθηκαν παρατηρήσεις από τον ενωσιακό κλάδο παραγωγής.
                  
               Γ.   ΑΝΑΛΥΣΗ ΤΗΣ ΑΙΤΗΣΗΣ
         
         
                     (11)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο α) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών δεν εξήγαγε το υπό εξέταση προϊόν στην Ένωση κατά την περίοδο έρευνας στην οποία βασίζονται τα μέτρα, δηλαδή από την 1η Ιανουαρίου 2011 έως τις 31 Δεκεμβρίου 2011 (περίοδος αρχικής έρευνας), η Επιτροπή διαπίστωσε ότι ο αιτών δεν υπήρχε τότε ως εταιρεία. Το καταστατικό και η άδεια άσκησης επιχειρηματικής δραστηριότητας της Yuanmei χρονολογούνται από τον Μάιο του 2017. Ως εκ τούτου, ο αιτών δεν μπορούσε να είχε εξαγάγει το υπό εξέταση προϊόν στην Ένωση κατά την περίοδο της έρευνας και, ως εκ τούτου, πληροί αυτή την προϋπόθεση.
                  
               
                     (12)
                  
                  
                     Όσον αφορά την προϋπόθεση που προβλέπεται στο άρθρο 2 στοιχείο β) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών δεν συνδέεται με εξαγωγείς ή παραγωγούς οι οποίοι υπόκεινται στα μέτρα αντιντάμπινγκ που επιβλήθηκαν με τον αρχικό κανονισμό, η Επιτροπή διαπίστωσε ότι η Yuanmei δεν συνδέεται με κανέναν από τους Κινέζους παραγωγούς-εξαγωγείς που υπόκεινται στα αρχικά μέτρα αντιντάμπινγκ. Σύμφωνα με την Qichacha, κινεζική βάση δεδομένων επιχειρήσεων, ο μοναδικός μέτοχος της Yuanmei, κ. Xingfen Liu, δεν κατέχει μετοχές σε καμία εταιρεία που ασχολείται με την παραγωγή, τη μεταποίηση, την πώληση ή την αγορά του υπό εξέταση προϊόντος, εκτός από την ίδια τη Yuanmei. Επιπλέον, ο ενωσιακός κλάδος παραγωγής δεν υπέβαλε παρατηρήσεις σχετικά με πιθανούς εταιρικούς δεσμούς με άλλες εταιρείες. Κατά συνέπεια, τα βασικά έγγραφα της εταιρείας που περιγράφουν τη δομή της Yuanmei και το καταστατικό της κατέδειξαν ότι ο αιτών δεν διέθετε κανενός είδους συνδεδεμένες εταιρείες. Τέλος, η εξέταση του βιβλίου πωλήσεων της Yuanmei δεν δημιούργησε υπόνοιες για οποιονδήποτε πελάτη σχετιζόμενο με τη Yuanmei. Εν ολίγοις, η Επιτροπή δεν εντόπισε καμία σχέση, όπως αυτή ορίζεται στον εκτελεστικό κανονισμό (EE) 2015/2447 της Επιτροπής (7). Ως εκ τούτου, ο αιτών πληροί αυτή την προϋπόθεση.
                  
               
                     (13)
                  
                  
                     Όσον αφορά την προϋπόθεση που ορίζεται στο άρθρο 2 στοιχείο γ) του εκτελεστικού κανονισμού (ΕΕ) 2019/1198, δηλαδή να προκύπτει ότι ο αιτών έχει πράγματι εξαγάγει το υπό εξέταση προϊόν στην Ένωση μετά την περίοδο αρχικής έρευνας ή έχει αμετάκλητη συμβατική υποχρέωση για την εξαγωγή σημαντικής ποσότητας στην Ένωση, η Επιτροπή διαπίστωσε ότι ο αιτών είχε πραγματοποιήσει εξαγωγές στην Ένωση το 2019, επομένως μετά την περίοδο αρχικής έρευνας. Ο αιτών προσκόμισε τιμολόγια, κατάλογο συσκευασίας, φορτωτική και απόδειξη πληρωμής για παραγγελία που είχε υποβληθεί το 2019 από εταιρεία στην Ισπανία.
                  
               
                     (14)
                  
                  
                     Κατά συνέπεια, η Επιτροπή κατέληξε στο συμπέρασμα ότι ο αιτών συμμορφώνεται με την προϋπόθεση που προβλέπεται στο άρθρο 2 του εκτελεστικού κανονισμού (ΕΕ) 2019/1198.
                  
               
                     (15)
                  
                  
                     Κατόπιν των ανωτέρω, ο αιτών πληροί και τις τρεις προϋποθέσεις ώστε να του χορηγηθεί ΜΝΠΕ, όπως ορίζεται στο άρθρο 2 του εκτελεστικού κανονισμού (ΕΕ) 2019/1198 και, ως εκ τούτου, η αίτηση θα πρέπει να γίνει αποδεκτό. Συνεπώς, ο αιτών θα πρέπει να υπαχθεί σε δασμό αντιντάμπινγκ 17,9 % για τις συνεργασθείσες εταιρείες που δεν συμπεριλήφθηκαν στο δείγμα της αρχικής έρευνας.
                  
               Δ.   ΚΟΙΝΟΠΟΙΗΣΗ
         
         
                     (16)
                  
                  
                     Ο αιτών και ο ενωσιακός κλάδος παραγωγής ενημερώθηκαν για τα ουσιώδη πραγματικά περιστατικά και το σκεπτικό βάσει των οποίων κρίθηκε σκόπιμο να χορηγηθεί στην εταιρεία Liling Yuanmei Ceramic Co., Ltd. (Yuanmei) ο δασμολογικός συντελεστής αντιντάμπινγκ που εφαρμόζεται στις συνεργασθείσες εταιρείες που δεν συμπεριλήφθηκαν στο δείγμα της αρχικής έρευνας.
                  
               
                     (17)
                  
                  
                     Δόθηκε στα μέρη η δυνατότητα να υποβάλουν παρατηρήσεις. Δεν ελήφθησαν παρατηρήσεις.
                  
               
                     (18)
                  
                  
                     Ο κανονισμός είναι σύμφωνος με τη γνώμη της επιτροπής που συστάθηκε με το άρθρο 15 παράγραφος 1 του βασικού κανονισμού,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η ακόλουθη εταιρεία προστίθεται στο παράρτημα I του εκτελεστικού κανονισμού (ΕΕ) 2019/1198, το οποίο περιέχει τον κατάλογο των συνεργαζόμενων εταιρειών που δεν συμπεριλήφθηκαν στο δείγμα:
            
                        Εταιρεία
                     
                     
                        Πρόσθετος κωδικός
                        TARIC
                     
                  
                        Liling Yuanmei Ceramic Co., Ltd.
                     
                     
                        C556
                     
                  
         
            Άρθρο 2
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 176 της 30.6.2016, σ. 21.
         
            (2)  ΕΕ L 189 της 15.7.2019, σ. 8.
         
            (3)  Εκτελεστικός κανονισμός (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 131 της 15.5.2013, σ. 1).
         
            (4)  Εκτελεστικός κανονισμός (ΕΕ) 2019/2131 της Επιτροπής, της 28ης Νοεμβρίου 2019, για την τροποποίηση του εκτελεστικού κανονισμού (ΕΕ) 2019/1198 για την επιβολή οριστικού δασμού αντιντάμπινγκ στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας, κατόπιν επανεξέτασης ενόψει της λήξης ισχύος των μέτρων σύμφωνα με το άρθρο 11 παράγραφος 2 του κανονισμού (ΕΕ) 2016/1036 του Ευρωπαϊκού Κοινοβουλίου και του Συμβουλίου (ΕΕ L 321 της 12.12.2019, σ. 139).
         
            (5)  Η Orbis είναι παγκόσμιος πάροχος δεδομένων στον τομέα των εταιρικών πληροφοριών, καλύπτοντας πάνω από 220 εκατομμύρια επιχειρήσεις σε όλο τον κόσμο. Παρέχει κυρίως τυποποιημένες πληροφορίες για τις ιδιωτικές εταιρείες και τις εταιρικές δομές.
         
            (6)  Η Qichacha είναι μια κερδοσκοπική ιδιωτική βάση δεδομένων κινεζικής ιδιοκτησίας, η οποία παρέχει σε καταναλωτές και επαγγελματίες επιχειρηματικά δεδομένα, πληροφορίες για την πιστωτική κατάσταση και αναλυτικά στοιχεία για ιδιωτικές και δημόσιες επιχειρήσεις που εδρεύουν στην Κίνα.
         
            (7)  Το άρθρο 127 του εκτελεστικού κανονισμού (EE) 2015/2447 της Επιτροπής (ΕΕ L 343 της 29.12.2015, σ. 558) (τελωνειακός κώδικας της ΕΕ) ορίζει ότι δύο πρόσωπα θεωρούνται ως συνδεόμενα αν πληρούται μία από τις ακόλουθες προϋποθέσεις: α) το ένα μετέχει στη διεύθυνση ή στο διοικητικό συμβούλιο της επιχείρησης του άλλου· β) έχουν από νομική άποψη την ιδιότητα των επιχειρηματικών εταίρων· γ) το ένα είναι εργοδότης του άλλου· δ) ένα τρίτο μέρος, άμεσα ή έμμεσα, έχει στην κυριότητά του ή ελέγχει ή κατέχει το 5 % ή περισσότερο των μετοχών ή μεριδίων με δικαίωμα ψήφου, του ενός και του άλλου· ε) το ένα από αυτά ελέγχει το άλλο άμεσα ή έμμεσα· στ) και τα δύο ελέγχονται άμεσα ή έμμεσα από ένα τρίτο πρόσωπο· ζ) μαζί ελέγχουν άμεσα ή έμμεσα ένα τρίτο πρόσωπο· ή η) είναι μέλη της ίδιας οικογένειας. Τα πρόσωπα που συνδέονται οικονομικά μεταξύ τους λόγω του ότι το ένα είναι ο αποκλειστικός αντιπρόσωπος, διανομέας ή κατ’ αποκλειστικότητα εμπορευόμενος του άλλου, ανεξάρτητα από το πώς κατονομάζεται, θεωρούνται ως συνδεόμενα μόνο αν εμπίπτουν σε ένα από τα κριτήρια που αναφέρονται στην προηγούμενη πρόταση.